
Din seria „Pro Memoria – Anul comemorativ Justinian Patriarhul şi al 
apărătorilor Ortodoxiei în timpul comunismului” 
 
 
 
Câteva indicii şi referinţe despre Credinţă  şi  Spiritualitate în Universul 
Concentraţionar  Comunist… 
 
 
 
Pentru a intra direct în tema şi subiectul acestui material documentar, vom 
afirma, remarca şi susţine că reperele doctrinare comuniste demonstrează că acest 
curent politic a fost mai mult decât atât, a fost un sistem malefic ce are structura şi 
modul de funcţionare foarte asemănătoare cu o religie. Valorile pe care le-a 
promovat au evidente conotaţii negative dacă le raportăm la o viziune creştină. 
Modul de implementare a fost bazat pe două coordonate: - mistificare; - teroare. Cu 
rădăcini în mişcările socialiste şi anarhiste, comunismul a apărut între ideologiile 
politico – filozofice, sub apanajul egalitarismului şi bunăstării generalizate dar 
purtând în substratul discursului său elemente cu evidente conotaţii malefice. 
Evoluţia lui a demonstrat, cum nu se poate mai explicit, modul în care diavolul a 
procedat şi operează în istorie. 
 După discursurile triumfaliste şi după schema pe care s-a construit ideologia, 
comunismul s-a vădit mai degrabă o religie sau, mai corect spus o utopie, ce 
aminteşte de ereziile dualiste: -existând o luptă maniheică ce se dă între proletariat 
(Binele, Mesia) şi burghezie (Răul) - în urma acestei încleştări violente şi sângeroase 
se naşte o nouă eră, paradisiacă, din care Răul (burghezia) a fost abolit - iar 
cetăţeanul noului paradis a fost omul nou, comunist. 
 În implementarea pe care ideologia comunistă a cunoscut-o în URSS au 
existat două mijloace de manipulare care s-au folosit: minciuna şi violenţa, cu 
multiplele lor forme de manifestare. Există o evidentă schimbare de optică între 
comunismul marxist şi comunismul bolşevic, deşi amândouă îşi declară aceleaşi 
finalităţi şi au suprapuneri în cele mai multe aspecte. Diferenţa este aceea că Marx 
vedea naşterea revoluţiei proletare ca un proces firesc rezultat din crizele provocate 
de evoluţiile tehnologice, astfel că implicarea factorului politic era oarecum 
secundară, pe când în viziunea leninistă revoluţia politică este elementul declanşator, 
dealtfel nici nu s-ar fi putut vorbi de crize provocate de tehnologie, când aceasta era 
aproape o metaforă pentru Rusia anului 1917. Debutând cu o lovitură de stat, 
comunismul în URSS se instaurează sub auspiciile lui Lenin şi evoluează sub cizma 
necruţătoare a lui Stalin. 
 Deşi vizează naşterea unui om nou, comunismul depersonalizează şi 
deznaţionalizează, astfel substanţa umană îşi pierde consistenţa rămânând doar 
învelişul corporal. Conştiinţă, sentiment, într-un cuvânt întreaga interioritate sunt 
dinamizate şi se naşte homo sovieticus, un humanoid ce are o grilă morală conform 
căreia orice este bun şi sfânt dacă slujeşte la victoria revoluţiei. Prezenţa demonului 

este demonstrată poate cel mai bine prin această obstinaţie cu care maşinăria 
comunistă vizează depersonalizarea, care duce neîndoielnic la o demonizare. 
 Se operează falsificarea tuturor valorilor, a istoriei şi în consecinţă a existenţei 
înseşi. Anii 1936-1938 sunt cunoscuţi în istoria URSS ca anii terorii când execuţiile 
se făceau zilnic de ordinul sutelor. Există o evidentă violenţă verbală la nivelul 
discursului oficial şi se operează mutaţii de bază în limbaj care şi el îşi pierde 
consistenţa născându-se acel monstru lingvistic numit „limbă (sau) limbaj de lemn”. 
 Liderii comunişti, atât cei sovietici cât şi ceilalţi, supuşii lor mai mici, dar şi 
cei din Asia ori de aiurea au un accentuat apetit pentru cultul personalităţii. Ceea ce 
va duce la manifestaţii şi frazeologii monstruoase dar şi la ivirea unui panteon 
comunist ale cărui personaje au ca trăsături definitorii cruzimea şi infinita admiraţie 
de sine, un hybris nestăpânit care îi va incita mereu să-şi devoreze supuşii. 
 În România Mare mişcarea comunistă nu figura printre forţele politice care 
puteau fi luate în calcul. Din PSD se va desprinde aripa maximalistă care va semna 
afilierea la a III-a Internaţională (Comintern), în anul 1921, luând astfel naştere PCR. 
Modul cum această grupare politică funcţionează atât înainte, cât şi în timpul celui 
de al II-lea Război mondial demonstrează că se supunea fără cârtire centrului de la 
Moscova. De acolo primea directive precise care erau aplicate în ţară în cea mai 
deplină conspirativitate, astfel că mai mult decât o grupare politică PCR sau PCdR 
era o agenţie de spionaj. Conştientizându-se adevărata natură a mişcării comuniste în 
România, în anul 1924 partidul este scos în ilegalitate. Atât linia ce trebuia urmată 
cât şi liderii sunt în continuare numiţi de la Moscova. Spre acolo se îndrepta speranţa 
şi privirea plină de admiraţie a comuniştilor români. Încă de pe acum partidul era 
măcinat de lupte intestine ce nu vor înceta niciodată. 
 Războiul găseşte România din punct de vedere politic într-o situaţie nu tocmai 
bună, dictatura lui Carol al II-lea s-a dovedit a nu fi o soluţie pentru conflictul ce 
începuse. România pierde pe rând Basarabia, Bucovina, Ţinutul Herţa, Transilvania 
de Nord, Cadrilaterul. În septembrie anul 1940 regele Carol al II-lea cedează tronul 
fiului său Mihai iar la cârma ţării se află generalul Ion Antonescu, agreat de Hitler. 
În noiembrie anul 1940 România aderă la Pactul Tripartit intrând în război alături de 
forţele Axei.  Deşi în anul 1941 ţinuturile din estul ţării sunt eliberate, generalul 
Antonescu înţelege să continue războiul alături de armata germană pe teritoriul 
URSS, astfel că forţele politice din ţară încep tratative cu puterile aliate occidentale 
pentru scoaterea României din război. Prin actul de la 23 august mareşalul 
Antonescu este înlăturat de la conducerea ţării şi se instaurează un guvern format din 
PNŢ, PNL, PSD şi PCdR. Deşi România se desprinsese de Germania şi se alăturase 
forţelor aliate, armata roşie se comportă pe teritoriul românesc ca o armată 
cuceritoare, astfel că în România se instaurează un val de teroare care va dura mulţi 
ani. 
 După două guverne (Sănătescu şi Rădescu) în care comuniştii erau minoritari, 
sovieticii vor forţa mâna regelui şi prin guvernul Groza îşi vor pune oamenii lor în 
toate punctele cheie. Cei care încă mai rămân în coaliţie cu PCR-ul o vor face pentru 
scurt timp căci vor fi devoraţi de acesta. Prin manipulări propagandistice grosolane, 
prin teroare generalizată la nivelul întregii populaţii, în România se instaurează un 
regim comunist care purta evident amprenta morbidă a lui I. V. Stalin, masca din 

spatele căreia răul  acţiona asupra întregului est al Europei. Era evident că acest 
regim venea în totală contradicţie cu spiritul creştin. O putere atee, în care abundenţa 
materială răspândită egalitar era văzută ca generatoare de fericire şi parcă, într-un 
anume fel, chiar de nemurire dar care se impune prin crimă, motivată ca necesară în 
lupta pentru instaurarea lumii noi.  
 Într-o perioadă neaşteptat de scurtă, în România singura forţă politică ce avea 
un cuvânt de spus în ce priveşte destinele ţării este minusculul partid comunist care 
nu va înceta să urmeze partitura Kremlinului. Cu o nouă lege electorală, permisivă la 
numeroase subterfugii, alegerile pe care celelalte partide le sperau libere vor fi un 
fals grosolan. Intimidarea adversarilor electorali începe încă din timpul campaniei 
electorale, care, pe lângă faptul că, din perspectiva discursului comunist este foarte 
zgomotoasă şi virulentă în acuzaţiile lansate contra adversarilor (ca fiind criminali de 
război), cunoaşte o violenţă propriu-zisă, inimaginabilă. Candidaţii PNŢ şi PNL sunt 
adesea agresaţi, le este respinsă candidatura iar în final comisiile electorale vor fi 
majoritar comuniste, astfel măsluirea voturilor este făcută în fel şi chip. După 
expresie stalinistă: nu era important cine votează sau cu cine se votează ci, important 
era cine numără voturile. 19 noiembrie anul 1946 înseamnă pentru ţară un dezastruos 
proces electoral care a conferit legitimitate (fie ea şi şubredă) noului regim instituit. 
În noile condiţii era clar că forma de guvernământ va fi schimbată şi în urma unui 
şantaj regele este nevoit să abdice şi să părăsească ţara. Reţeta sovietică este aplicată 
României pas cu pas, realizându-se un proces de stalinizare pe toate palierele vieţii 
sociale, politice, economice, culturale, etc. 
  Din punct de vedere economic, şi nu numai ţara noastră era o colonie 
sovietică. Nu doar că tot ceea ce se producea pleca spre răsărit dar sunt copiate 
„strategiile” de naţionalizare şi colectivizare bolşevice. Naţionalizarea industriei se 
face într-o noapte, băncile sunt etatizate, acestea erau semnele noii viziuni 
economice în care nu era importantă rentabilitatea ci fidelitatea faţă de modelul 
adoptat. Se lansează, ca şi în URSS proiecte uriaşe gen Canalul Dunăre-Marea 
Neagră, se planifică întreaga economie iar planurile sunt invariabil depăşite, 
realizate înainte de termenul final, aceasta desigur, doar declarativ căci în realitate, 
aparatul economic, din pricina centralizării excesive se îndrepta progresiv spre un 
blocaj iminent. 
 Răsturnarea valorilor pe toate planurile este evidentă, în plus separarea 
puterilor în stat a fost anulată. Parlamentul unicameral numit Marea Adunare 
Naţională era obedient partidului, ca şi guvernul, astfel că avem de-a face cu un 
partid-stat, dictator absolut. Alegerile care vor avea loc în anul 1948 vor fi o simplă 
formalitate în condiţiile în care opoziţia reprezentată de partidele tradiţionale PNŢ şi 
PNL fusese nimicită. La acea oră în opoziţie erau doar formaţiuni minuscule, 
fracţiuni ale vechilor partide. 
 Ulterior se vor declanşa epurările, adică eliminarea pe criterii de clasă şi 
apartenenţă politică a celor consideraţi inoportuni. În instituţiile administrative, în 
învăţământ, armată, justiţie indiferent de competenţa avută oamenii vechi au fost 
înlocuiţi cu alţii noi, fideli noii puteri. Incultura şi mediocritatea sunt ridicate la 
rangul de virtuţi. Rezultatul, după cum era de aşteptat, a fost dezastruos, o 

degringoladă în toate domeniile astfel că ţara per ansamblu a intrat într-un evident 
proces de regres care se va menţine până în decembrie anul 1989.  
 Dar dincolo de scăderea vertiginoasă a nivelului de trai, în sânul populaţiei va 
fi inoculantă frica paralizantă şi dezumanizantă, principalul instrument de 
manipulare, menit să distrugă relaţiile interumane, să ducă la disperare şi 
neîncredere. 
 Totul este politizat şi cu precădere învăţământul, pe această direcţie se nasc 
noi instituţii şi şcoli, aşa numitele Şcoli de partid şi Academii politice. 
 Colectivizarea agriculturii va fi şi ea o etapă obligatorie şi nespus de 
întunecată în procesul de sovietizare la care a fost supusă România. 
 Şi pentru ca nimic să nu fie omis, relaţiile cu Occidentul vor fi blocate, astfel 
treptat ţara devenea un ghetou sovietizat şi înfricoşat. 
 Cea mai spectaculoasă „realizare” a sistemului comunist a fost represiunea, 
care a atins dimensiuni înspăimântătoare, un malaxor de vieţi omeneşti, implacabil şi 
necruţător cu ajutorul căruia comunismul a reuşit să se menţină ca regim politic în 
România cinci decenii, timp în care a operat o urâţire a interiorităţii naţionale şi 
personale ce se dovedeşte greu de remediat. Instaurată după model sovietic şi de 
către cadre sovietice Securitatea, braţul înarmat al partidului va fi dublată de Miliţie, 
o altă instituţie represivă care la nivelul comunelor şi satelor va prelua prerogativele 
Securităţii. În primii ani cadrele de Securitate vor fi formate în cea mai mare parte 
din oameni proveniţi de la periferia vieţii sociale, ajutaţi de consilierii sovietici. 
Ulterior se vor forma cadre autohtone, adesea şcolite la Moscova. Dacă în anii ’45-
’60 tortura şi bătaia erau principalele instrumente securistice, mai târziu metodele se 
vor rafina, supravegherea şi delaţiunea vor deveni unelte represive difuze dar nu mai 
puţin eficiente. Pe măsura scurgerii timpului, deşi puterea devenea din ce în ce mai 
sigură pe poziţia ocupată, aparatul Securităţii devenea şi el din ce în ce mai stufos, 
semn că, paradoxal, frica regimului de propria populaţie creştea şi ea. 
 Duritatea metodelor aplicate în anchetele Securităţii şi regimul exterminant 
aplicat în penitenciare a determinat ca să se realizeze o serie de anchete în această 
privinţă fără însă să existe rezultate concrete notabile, aceasta fiind imposibil pentru 
că răul nu era în neglijenţa sau în excesul de zel al unor angajaţi ci la rădăcinile 
aparatului, Securitatea fiind o instituţie criminală şi represivă ce lupta împotriva 
propriei populaţii. Intrat într-un astfel de aparat, fundamental rău se producea 
fragmentarea conştiinţei şi personalităţii omului, el putea fi tată bun acasă dar 
torţionar neîntrecut la servici.  
 Cea mai mare forţă a Securităţii şi totodată cel mai mare succes al ei au 
constituit-o informatorii, privită din acest unghi Securitatea era un monstru cu 
nenumăraţi ochi şi nenumărate membre care îi confereau ubicuitate. În 5 martie anul 
1946 premierul britanic Churchill făcea o declaraţie prin care recunoştea intrarea sub 
sfera de influenţă sovietică a estului Europei, declaraţia a fost considerată ca 
începutul războiului rece. Dar occidentul fusese conştient încă din anul ’44 că Stalin 
nu va întârzia să colonizeze teritoriile respective iar când procesul începuse să se 
desfăşoare sub ochii lor nu putuseră decât sporadic şi firav să lanseze slabe proteste, 
mai mult formale pe care sovieticii le-au ignorat cu nonşalanţă. Dar şirul nesfârşit de 
crime şi atrocităţi care au inundat aceste ţări nu pot fi privite de o conştiinţă morală 

occidentală ca străine. Vinovăţia nu se opreşte în puncte cardinale sau la graniţele 
statelor ci în funcţie de implicarea în crimă ea există în mai mică sau mai mare 
măsură. În masacre de asemenea dimensiuni nimeni nu rămâne inocent, inocenţa 
este cea care moare odată cu prima victimă cunoscută. Într-un astfel de scenariu în 
care insidios şi apoi extrem de violent în fruntea ţării se instaurează o putere 
dominată de rău, care poate fi partitura pe care omul poate să se salveze? Este 
evident că pentru omul creştin, comunismul se constituie într-o provocare. Faţă-n 
faţă cu comunismul creştinul este pus faţă-n faţă cu o forţă demonică ce se manifestă 
în istorie într-o formă fără precedent.  
 După faza înşelăciunii, dar fără să o părăsească definitiv el aplică cu voluptate 
morbidă faza terorii. Ştie că pentru a stăpâni trebuie să înfricoşezi prin urmare va 
porni malaxorul terorii generalizate. Primele victime vor fi potenţialii concurenţi şi 
anume elitele politice. Prin scenarii regizate de Securitate şi prin denigrarea făcută 
de presă partidele democrate de pe scena politică a României vor fi suprimate. 
Invective precum „fascişti” şi „criminali de război”, „trădători” sunt termenii în care 
presa controlată în totalitate de PCR îi va stigmatiza pe liderii politici în care 
populaţia încă mai vedea o speranţă pentru redresarea ţării şi ieşirea de sub teroarea 
roşie.  
 În mai anul 1946 lotul Antonescu este judecat şi sunt efectuate execuţiile, iar 
după această dată încep să fie descoperite şi trâmbiţate în presă o serie întreagă de 
„comploturi” în care protagoniştii sunt nume marcante ale scenei politice. Din martie 
anul 1947 se declanşează o serie de arestări între membrii PNŢ şi PNL, efectuate în 
manieră stalinistă, adică în timpul nopţii, fără mandat de arestare, fără ca celui 
arestat să i se comunice motivul. 
 În vara anului 1947 are loc operaţiunea Tămădău, când conducerea PNŢ este 
arestată cu excepţia lui Iuliu Maniu, care va fi arestat şi el a doua zi, după acest 
eveniment. Arestările erau precedate în presă de articole atât de incitante şi violente 
încât oricine îşi dădea seama că procesele celor arestaţi erau deja consumate înainte 
chiar de a începe. Poziţia puterii fusese exprimată şi acesta era singurul criteriu de 
judecată în România acelei vremi. Pe de altă parte aceeaşi putere opera o serie de 
rupturi în sânul celorlalte formaţiuni politice, încercând atomizarea lor şi folosindu-
se pentru aceasta de oportunismul unora dintre membrii acestor partide, luând astfel 
naştere o serie de formaţiuni minuscule ce puteau fi foarte uşor controlate de PCR şi 
cu care acesta se coaliza conştient fiind că anihilarea lor va fi mult mai lesnicioasă. 
 Printr-o tactică similară sunt înlăturaţi liderii PNL şi PSDI (Titel Petrescu), 
apoi „partenerii de drum” precum PNL-Tătărescu. Liderii politici vor fi concentraţi 
la penitenciarul Sighet şi supuşi unui regim de izolare şi înfometare care viza 
exterminarea lor. Nu mai au nume proprii, ei devin simple numere şi acelea dictate 
de la centru. Aici se vor stinge rând pe rând nume marcante pentru politica şi cultura 
noastră. Iuliu Maniu, omul politic recunoscut de occident ca o personalitate 
diplomatică de o probitate morală incontestabilă sfârşeşte neştiut de nimeni în 
condiţii de mizerie inimaginabile, într-o celulă din Sighet, mâncat de viermi şi 
singurătate. 
 PCR-ul nu-şi va uita adversarii săi ideologici cei mai acerbi, legionarii. 
Arestările operate în sânul Gărzii de Fier sunt de ordinul miilor iar anchetele la care 

sunt supuşi cunosc o duritate extremă. Fascist devine sinonim absolut cu legionar, 
iar legionar este o etichetă într-atât de stigmatizantă încât cel catalogat astfel nu şi-o 
va putea şterge niciodată. Partidul era necruţător nu doar cu adversarii declaraţi dar 
chiar cu proprii membri. Procesul şi execuţia lui Lucreţiu Pătrăşcanu sunt un 
exemplu edificator în acest sens. S-a constatat că regimurile comuniste, în genere nu 
agreează prea mult intelectualii şi de cele mai multe ori când ei se rătăcesc prin 
eşaloanele de conducere sunt înlăturaţi. Acesta a fost cazul şi lui Lucreţiu 
Pătrăşcanu, procesul lui fiind unul desfăşurat după reţeta stalinistă, cu acuzaţii 
fantasmagorice de trădare şi complot. Fără milă sau remuşcări puterea comunistă îşi 
jertfea proprii fii, modelul era acelaşi cu cel sovietic, unde cei mai apropiaţi 
colaboratori ai lui Stalin şi cei mai cunoscuţi doctrinari ai partidului căzuseră rând pe 
rând. 
 Teama de intelectualitate se va manifesta şi prin metamorfozarea nefericită a 
uneia dintre principalele instituţii de cultură româneşti, Academia, se produc epurări 
masive între membrii ei şi mulţi dintre ei ajung în întunecatul Sighet. Ziarişti, 
academicieni, poeţi, oameni de ştiinţă, în măsura în care nu au înţeles să încheie pact 
cu puterea politică criminală, au intrat în moara represiunii, plătind cu viaţa sau cu 
anii tinereţii lor verticalitatea morală pe care şi-au impus-o. Dealtfel intelectualitatea 
a rămas de la început şi până în ultimele zile ale regimului comunist partea societăţii 
care nu a încetat să ridice glasuri protestatare, uneori mai vehemente altădată mai 
firave, dar niciodată nu a existat docilitate absolută şi de aici poate şi încrâncenarea 
şi neîncrederea pe care liderii comunişti au manifestat-o mereu faţă de această 
categorie socială. 
 Pentru a reuşi să implice în procese politice de trădare naţională pe toţi 
participanţii la guvernările anterioare se vor constitui loturi de inculpaţi care adesea 
nici nu se cunoşteau între ei şi se brodează scenarii lipsite de sens din care probabil 
că nici măcar judecătorii nu înţelegeau mare lucru. Noua instituţie a acuzatorilor 
publici, preluată după patent sovietic, îşi făcea din plin datoria, acuzările curgeau 
vertiginos şi în loc de fapte concrete sălile tribunalelor poporului răsunau de acuze 
precum „vampiri care au supt sângele celor mai buni fii ai poporului”. Astfel ajung 
în închisoare personalităţi ştiinţifice şi economice care erau simpli tehnicieni ce 
încercaseră într-o perioadă cruntă ca cel de al II-lea Război mondial să nu lase ţara în 
colaps economic. Ei nu aveau apartenenţă politică însă PCR-ul considera trădător pe 
oricine se situa în afara lui. Astfel elitele din toate domeniile vor fi nu doar înlăturate 
ci pur şi simplu suprimate. Nici armata nu este cruţată, criteriul politic funcţionează 
şi în acest caz. Diviziile „Tudor Vladimirescu” şi „Horia, Cloşca şi Crişan”, venite 
cu tancurile sovietice vor constitui nucleul armatei RPR, vechea armată a României 
fiind distrusă, generali şi strategi de marcă putrezind în beciurile închisorilor 
comuniste. Pentru reformarea armatei, ca şi în celelalte sectoare, vor fi trimişi 
consilieri sovietici care, nu de puţine ori vor intra în conflict cu ofiţerii români. 
Epurările efectuate în armată, urmate adesea de arestări produc degringoladă şi în 
acest sector care îşi demonstrase eficienţa pe parcursul războiului. 
 Un număr destul de mare dintre ofiţerii trecuţi astfel în rezervă vor lua calea 
codrilor şi alături de alţi români disperaţi de apăsarea bolşevică vor reitera oarecum 
vechile mişcări haiduceşti, ceea ce va rămâne în istorie sub numele de – rezistenţa în 

munţi. Mişcarea de rezistenţă pe teritoriul României, deşi nu a cunoscut o organizare 
unitară, centralizată, fapt care a şi dus la anihilarea ei, a fost cvasigenerală. Este 
oarecum surprinzător că, fără a fi generată de un centru, nu a existat zonă muntoasă a 
României care să nu adăpostească grupuri de partizani cu arma în mână ce sperau la 
o răsturnare a situaţiei. 
 Se observă că din punct de vedere politic, social, de vârstă, etc. există o 
eterogenitate la nivelul componenţei grupurilor de rezistenţă, ceea ce se explică prin 
faptul că regimul comunist a fost simţit de întreaga populaţie, fără diferenţiere de 
clasă (cum pretindeau comuniştii) ca fiind străin de spiritul poporului român, 
nepotrivit cu aspiraţiile şi credinţele lui. Se disting trei atitudini ale acestor grupuri: - 
1 cea specifică militarilor de carieră, care preferă ofensivă şi lupta imediată; - 2 cea 
de retragere în expectativă în speranţa izbucnirii unui conflict internaţional; - 3 cea 
mai realistă şi mai dramatică atitudine a fost a celor care erau conştienţi de 
ireversibilitatea evenimentelor dar care adoptau această atitudine de frondă spre a-l 
infirma şi a-i demonstra ilegitimitatea. 
 Longevitatea de peste zece ani a unora dintre aceste grupuri este 
surprinzătoare având în vedere că pentru anihilarea lor forţele de armată şi securitate 
desfăşurau divizii întregi. Explicaţia ar putea fi voinţa extraordinară a acestor 
oameni de a-şi păstra libertatea şi credinţa neclintită în justeţea cauzei lor. În plus 
deşi numărul de membri nu depăşea pentru fiecare grup în parte câteva zeci, exista în 
satele şi comunele învecinate un mare număr de oameni care îi ajutau cu alimente, 
găzduire, informaţii, oameni care vor suferi cel mai tare represiunile securităţii şi 
care adesea din această cauză, vor spori rândurile partizanilor.  
 Deşi logistica grupurilor de rezistenţă era mult inferioară faţă de cea a forţelor 
oficiale, ca şi efectivele de care dispuneau, aceste grupuri nu au putut fi anihilate în 
luptele directe ci doar atunci când s-a produs o trădare. Uzând de reţele de 
informatori, de şantaje şi de tehnica operativă (adică de ascultare cu aparate de 
înregistrare), Securitatea a reuşit destul de greu să înfrângă haiducii care mai sperau 
într-o Românie creştină, democrată şi liberă. 
 Chiar dacă fenomenul rezistenţei în munţii şi codrii României nu poate fi 
catalogat ca un fenomen de masă el a avut o extraordinară aderenţă la mase, în munţi 
nu au fugit mii de români dar mii de români au ajutat într-un fel sau altul aceste 
mişcări, şi de asemenea mulţi aveau ascunsă câte o armă în speranţa venirii unui 
moment prielnic când o vor folosi. Există un aspect care nu trebuie scăpat din vedere 
atunci când se discută despre acest fenomen, şi anume componenta creştină 
manifestată în cazul tuturor acestor grupări. Fiecare partizan în raniţa în care îşi 
purta arma avea Sfânta Scriptură sau cartea de rugăciuni. În jurnalul lui Vasile 
Motrescu, unul dintre partizanii bucovineni sau în mărturiile celor ce şi-au scris 
memoriile apar episoade în care ei povestesc cum se rugau şi posteau. Multe dintre 
grupuri se formează şi activează cu binecuvântarea şi ajutorul material şi spiritual al 
unui preot din satul apropiat. Şi este evident că permanent ei au conştiinţa că se 
împotrivesc unei puteri care este contrară lui Dumnezeu. Şi în comportamentul lor în 
timpul luptei directe ei încearcă să adopte o atitudine morală creştină, evită uciderea 
iar atunci când duşmanul le cade în mână preferă doar să îl persifleze fără a-l răni 
grav. 

 Dacă discursul oficial îi stigmatiza pe „bandiţii” din munţi, glorificându-i pe 
soldaţii sau securiştii care îi prindeau sau erau răniţi în confruntările directe, 
populaţia rurală din zonele unde grupurile de rezistenţă activau îi proiectau într-o 
lumină eroică, fantastică. În povestirile care circulau apăreau înzestraţi cu puteri 
supranaturale şi cu toate conotaţiile eroului pozitiv fără pată şi fără prihană. Ceea ce 
ilustrează modul în care atitudinea acestor oameni era văzută de către majoritate deşi 
propaganda oficială îi numea trădători, bandiţi, criminali. 
 Rezistenţa acerbă împotriva regimului comunist care a existat în mediul rural 
a fost cauzată de dramaticul proces al colectivizării. Împărţind marea masă a celor 
12.000.000 de ţărani în diferite categorii şi operând exproprierea lor în etape, PCR-
ul uza de o tactică subversivă, ştiind că astfel va atomiza populaţia rurală şi aceasta 
nu va acţiona ca un tot unitar, cum s-ar fi întâmplat dacă exproprierea se  producea 
în bloc. 
 Aderarea la proprietatea colectivă – cum eufemistic era numită oficial 
exproprierea – se spunea că se va face de bună voie, dar aceasta în condiţiile în care 
puterea uza de două pârghii constrângătoare şi anume sistemul cotelor şi al 
impozitelor care la un moment dat deveniseră într-atât de apăsătoare încât ţăranii 
erau nevoiţi să cumpere produse pentru a-şi achita cotele altfel erau arestaţi ca 
sabotori ai economiei naţionale. În numeroase judeţe din toate colţurile ţării au avut 
loc revolte care au fost reprimate cu brutalitate, forţele de armată sau securitate 
trăgând în plin în ţăranii disperaţi. 
 Procesul de colectivizare a cunoscut momente de destindere sau de 
încrâncenare în funcţie de atitudinea represivă a puterii dar cifrele care arată numărul 
ţăranilor încarceraţi pe parcursul acestei perioade sunt semnificative pentru 
brutalitatea cu care s-a desfăşurat această acţiune. Deposedarea de pământ a ţăranilor 
a însemnat de fapt un atac dur pe care demonul îl opera astfel asupra unei lumi ce 
avea ritmuri rezonând în veşnicie.  Din perspectiva tradiţională a ţăranului român, 
pământul pe care îl avea era o punte spre Dumnezeu, era un dar al lui Dumnezeu 
care îi oferea omului sursa vieţii trupeşti dar şi duhovniceşti, căci din holdele ce se 
legănau în bătaia vântului se cocea pâinea albă ca faţa Domnului din care, la vreme 
rânduită, în Sfânta Biserică, la ceas de sărbătoare, ţăranul se împărtăşea. 
Dezrădăcinat, deposedat, depersonalizat, omul intră, dintr-o dimensiune spaţio-
temporară a sacrului, într-una a absurdului, brusc şi fără posibilitatea de a reveni, iar 
aceasta ducea fie la disperare, fie la abrutizare, omul încetând treptat să mai fie un 
cine, devenind din ce în ce mai mult un ce. 
Se observă că treptat noua putere instituie ca lege supremă – teroarea. 
Populaţia gulagului românesc sporeşte mereu pentru ca regimul să se simtă stăpân 
deplin. Reţeaua de penitenciare, spitale psihiatrice, lagăre de muncă şi gropi comune 
este înfiorător de densă şi ea vorbeşte despre cotele la care s-a desfăşurat represiunea 
comunistă, numărul celor ucişi şi încarceraţi ridicându-se în jurul a 2.000.000 de 
persoane. Sighet, Aiud, Gherla, Jilava, Piteşti, Canal, Balta Brăilei şi multe alte 
locuri ale suferinţei româneşti, la care se adaugă închisorile de femei Mislea, 
Miercurea Ciuc, Dumbrăveni constituie o geografie care pe de-o parte arată 
dimensiunile pe care crima comunistă le-a avut în spaţiul românesc, iar pe de altă 

parte vorbeşte de disperarea cu care naţiunea română născută creştină s-a împotrivit 
unui regim ateu şi alogen. 
O problemă spinoasă pentru puterea comunistă o constituia Biserica. 
Încercarea de a intra cu Biserica Ortodoxă într-o relaţie cordială se explică prin 
faptul că liderii comunişti ştiau că această instituţie reprezenta pentru poporul român 
un punct de reper mai important ca toate celelalte. Deşi proprietăţile eclesiale sunt 
luate şi învăţământul religios distrus, Biserica fiinţează în continuare; aparatul politic 
încercând prin împuterniciţii de stat pentru culte, prin reţeaua de informatori care 
reuşeşte să şi-o construiască în interiorul personalului clerical să o discrediteze şi să-
i submineze autoritatea în ochii credincioşilor. Semnele de întrebare care s-au ridicat 
asupra ierarhiei şi clerului ortodox din acea vreme nu trebuie să piardă din vedere 
contextul în care aceşti oameni cu grele responsabilităţi au trebuit să acţioneze. 
Există trei atitudini care au putut fi adoptate de către clericii BOR în acea vreme: - 1 
o atitudine, am putea-o numi diplomatică, în care slujitorul bisericii încerca să se 
plieze pe cerinţele puterii politice fără a abjura de la îndatoririle sale (o echilibristică 
dificilă care se putea solda fie cu închisoarea, fie cu compromiterea morală totală), - 
2 atitudinea de o moralitate impecabilă, când orice concesie a fost respinsă, cei care 
au adoptat-o fiind convinşi că au de luptat cu certitudine cu o putere diabolică, - 3 
cea mai nefastă poziţie a fost a acelor clerici care de frică sau din oportunism au 
abdicat în faţa puterii. Deşi reduse numeric, astfel de cazuri au existat iar asumarea 
lor e necesară pentru ca revigorarea morală postcomunistă nu doar a reprezentanţilor 
Bisericii ci şi a întregului neam românesc să se poată produce.    
 Arestările care s-au operat în rândul clericilor ortodocşi, încă din primele zile 
ale instaurării regimului comunist au fost cauzate de convingerile religioase ale 
acestor oameni, ce veneau în totală contradicţie cu noua dogmă comunistă. Deşi 
eticheta care li s-a aplicat celor închişi pentru credinţă a fost aceea de legionar, ei au 
avut mereu în vedere faptul că suferinţa lor nu este cauzată de o apartenenţă politică, 
ci e răspunsul pe care trebuia să-l dea comunismului. Figurile de clerici şi monahi 
închişi, mulţi dintre ei pentru că au dat o coajă de pâine sau un pahar cu apă se 
desprind din mărturisirile foştilor deţinuţi ca nişte modele de moralitate şi 
camaraderie: Gherasim Iscu, Ioan Iovan, Filaret Gămălău, Ilie Imbrescu, Ilarion 
Felea, Florea Mureşan sunt doar câteva nume dintre cei care în acele vremuri 
întunecate au ştiut să dea mărturia cea bună.  
 Şi în rândul ierarhilor au existat atitudini mai intransigente care nu au făcut 
concesii puterii comuniste şi chiar dacă nu întâlnim menţionate figuri de arhierei 
încarceraţi, ei au fost retraşi din scaun şi mutaţi cu domiciliu forţat la mănăstiri, unde 
erau supravegheaţi îndeaproape (Irineu Mihălcescu, Nicolae Popoviciu, Sebastian 
Rusan). Obstinaţia cu care comunismul a înţeles să se împotrivească Bisericii se 
vădeşte şi prin măsurile luate în anul 1959 prin decretul 410 când 62 de mănăstiri 
vor fi închise şi mulţi monahi obligaţi să reintre în viaţa civilă. Asumându-şi toate 
scăderile şi compromisurile, dar neuitând să privească cu evlavie spre lungul şir de 
mărturisitori pe care i-a dat, BOR se vede ieşită din confruntarea cu demonul 
comunist biruitoare, ea dovedindu-se a fi clădită pe piatra cea tare pe care forţele 
iadului nu o vor dărâma. Prin clericii închişi care şi-au îndeplinit misiunea între 
zidurile groase ale închisorilor Biserica Ortodoxă a fost prezentă în deplinătatea ei 

harică în închisoarea din marea închisoare care devenise ţara noastră în timpul 
regimului comunist. Ofensiva pe care statul ateu a pornit-o împotriva bisericilor 
catolice a fost extrem de virulentă, legătura pe care acestea o aveau cu Vaticanul 
fiind unul dintre motivele care au făcut ca duritatea regimului faţă de ele să nu 
cunoască flexibilitate. 
 Biserica greco-catolică este desfiinţată printr-o mincinoasă unire realizată la 1 
octombrie anul 1948, la Cluj, la care nu a participat nici unul dintre ierarhii acestei 
Biserici. Ştiind că singura atitudine demnă era aceea de a nu ceda compromisului 
unei uniri în care nu credeau, clericii şi ierarhii greco-catolici vor înfrunta temniţele 
comuniste. Ei au încercat să-şi menţină şi în condiţiile detenţiei spiritul treaz 
practicând rugăciuni particulare şi în comun, şi fapte de milostenie. 
 Privită cu suspiciune Biserica romano-catolică îşi va aduce obolul său de 
jertfă pentru mărturisirea lui Iisus Hristos într-o perioadă a crimei şi ateismului. Prin 
diverse maşinaţiuni se încearcă dezbinarea conducerii din ţară a acestei Biserici, în 
fapt desprinderea ei de Vatican, faptul care incomoda cel mai mult puterea politică. 
Sunt expulzaţi din ţară reprezentanţii Sfântului Scaun şi orice punte de legătură cu 
acesta este ruptă, numeroşi clerici şi ierarhi romano-catolici sunt arestaţi şi anchetaţi, 
iar în final, Biserica rămâne cu statutul de tolerată. Şi în cazul Bisericii catolice de rit 
oriental şi în cazul celei de rit latin este consacrată în secret o ierarhie clandestină 
care avea rolul ca în cazul în care ierarhii oficial recunoscuţi erau arestaţi sau ucişi să 
le poată lua locul la serviciul cultic şi viaţa Bisericii să poată merge înainte. Faptul 
nu a rămas necunoscut atotştiutoarei Securităţi şi mulţi dintre episcopii „in pectore” 
vor fi şi ei închişi. 
 Şi în rândul cultelor neoprotestante vor exista manifestări ale acţiunilor 
represive. Pe lângă alţii care au cunoscut rigorile gulagului românesc, pastorul 
luteran Richard Wurmbrand este figura cea mai cunoscută mai ales datorită 
activităţii sale militante pe care a avut-o în occident după ce a reuşit să părăsească 
ţara. Însumând, pe parcursul a două perioade, 14 ani de detenţie înţelege închisoarea 
ca un loc de misiune apostolică şi de purificare lăuntrică. Povestea evreului converit, 
Richard Wurmbrand este cu atât mai fascinantă cu cât memoriile lui relatează 
singurul caz cunoscut în universul concentraţionar comunist din România în care 
anchetatorul este convertit de cel anchetat, aşa cum se întâmplă cu locotenentul 
Grecu. 
 În spaţiul sordid al sanatoriului penitenciar de la Târgu Ocna are loc întâlnirea 
memorabilă dintre două personalităţi duhovniceşti, este vorba de Valeriu Gafencu şi 
Richard Wurmbrand. Între cei doi se încheagă o prietenie autentică ce însă nu va 
dura mult pentru că ros de boală şi suferinţă, Valeriu trece în veşnicie lăsându-i însă 
prietenului său imaginea unui om care a reuşit să câştige Raiul. În închisoare, după 
propriile mărturisiri, Wurmbrand Îl simte pe Dumnezeu mai prezent ca oriunde. El 
reuşeşte să trăiască bucuria hristică a iubirii vrăjmaşilor de aceea mesajul lui mai 
târziu va fi „iubiţi-i pe comunişti”. Supranumit „Pavel de după cortina de fier” 
Wurmbrand este un exemplu pentru ceea ce a însemnat o viaţă de mărturisitor al 
secolului XX. 
 Având în vedere pe de-o parte eterogenitatea pe care o prezenta gulagul 
românesc, iar pe de altă parte, condiţiile extreme menite nu doar să producă 

exterminarea fizică ci să realizeze o disoluţie a interiorităţii şi o pulverizare a grilei 
morale şi axiologice a persoanei umane, devine important din perspectiva moralei 
creştine, şi nu numai, care a fost, sau care au fost soluţiile ce şi-au probat viabilitatea 
în atari situaţii.  
 Cu o doctrină care viza două puncte centrale ce contraveneau flagrant 
ideologiei comuniste (credinţa şi neamul), Mişcarea legionară a fost formaţiunea 
politică ce a ocupat locul de frunte în demonologia comunistă. Educaţi în spirit 
cazon şi ascetic totodată, legionarii au cunoscut prigoane numeroase şi sângeroase 
încă înainte de perioada comunistă. Dictatura carlistă, apoi cea antonesciană au 
însemnat pentru această mişcare ce avea adepţi cu precădere din rândurile 
tineretului, închisori şi execuţii, unele motivate, altele exagerate dar care au fost doar 
umbre a ceea ce va fi prigoana comunistă. Instaurarea regimului comunist găsea deja 
în închisori un număr mare de tineri legionari, marea majoritate a acestora 
înţeleseseră că temniţa poate fi receptată şi ca spaţiu al nevoinţei ascetice care duce 
la purificarea spiritului. Adoptând această perspectivă ei vor evolua din punct de 
vedere spiritual astfel că vor ajunge la trăiri mistice demne de filele unui pateric. 
Personalităţi ca cea a lui Valeriu Gafencu, Anghel (Arsenie) Papacioc, Traian Trifan, 
Traian Marian, Virgil Maxim, Ioan Ianolide, Gheorghe Jimboiu se dezvoltă pe 
această direcţie constituind aşa numitul „grup al misticilor”, o adevărată şcoală 
monahală isihastă care practica rugăciunea neîncetată şi fapta creştină. 
 Legionarii şi nu numai, arestaţi după anul 1946 vor găsi la intrarea în detenţie 
aceste exemple care îi vor face să înţeleagă că spaţiul carceral nu este sfârşitul vieţii 
şi absoluta nefericire ci poate deveni un început al ei. Aşa cum mărturiseau cei 
intervievaţi (părintele Iustin Pârvu, Arsenie Papacioc, Octavian Gherman) ei au 
adoptat „reţeta” celor mai vechi şi s-au dezmeticit înţelegând că „nu există suferinţă 
fără rost (...), suferinzii sunt garda de onoare a lui Dumnezeu” (interviu preot Ioan 
Sabău, 17.08.2008, sat Foldt, jud. Hunedoara, arhiva personală a autorului). 
Încercând să depăşească imediatul cenuşiu şi disperant ei descoperă cu surprindere 
că : „...e păcat să ne pierdem vremea la închisoare şi să nu ieşim mai buni de aici 
decât am intrat” (interviu  Gherman Octavian, 06.08.2009, Cluj Napoca, jud. Cluj, 
arhiva personală a autorului). 
 În mod deosebit la deţinuţii cu afinităţi legionare este subliniată această 
viziune a suferinţei pentru propriile fărădelegi, dar şi pentru ale neamului. Ei sunt 
nişte sacrificaţi pe altarul neamului românesc care, prin jertfa lor, s-a curăţit şi s-a 
fortificat Ei nu doar că nu regretă sacrificiul, ci îl consideră un privilegiu şi din 
această viziune încărcată de eroism şi sacralitate vine forţa lor de tărie morală şi 
adesea chiar fizică. Plecând de la experienţa unui pedagog sovietic, A.S. Makarenko, 
Securitatea va pune în practică la penitenciarul Piteşti, destinat studenţilor – 
reeducarea. Un fenomen cu totul aparte ale cărui atrocităţi inimaginabile au mers cu 
mult dincolo de limita suportabilului şi de aceea în cazul lui criterii obişnuite de 
evaluare morală a actelor şi sentimentelor se cer cu obligativitate contextualizate. 
Reuşind să găsească între studenţii arestaţi un grup de indivizi dispuşi să încerce un 
astfel de experiment şi alegând Piteştiul ca prim loc de desfăşurare. Securitatea viza 
în fond crearea unui om robot, cu sufletul ucis, care după bătăi şi torturi 
inimaginabile şi-a negat şi terfelit tot ce avea mai sfânt, devenind astfel un supus 

docil, ascultând fără obiecţii ordinele trasate. Invariabil, toţi cei care au trecut prin 
acest experiment şi au dat mărturie despre el, afirmă că Piteştiul a fost iadul pe 
pământ. Fiecare metodă aplicată, de la bătăile de o cruzime înfiorătoare, până la 
scenele blasfemiatoare sau „statul în poziţie”, ori demascările interne (spovedanii 
răsturnate în care deţinutul povestea o serie de scabrozităţi referitoare la sine şi la 
membrii propriei familii, evident neadevărate) viza nu carnea şi sângele ci sufletul: 
„de sufletul tău am nevoie, banditule”, le spunea Ţurcanu celor intraţi în moara 
reeducării, el fiind dirijorul văzut al acestui scenariu diabolic. Ceea ce li s-a părut cel 
mai greu, şi faptul care a produs căderile cele mai spectaculoase a fost atunci când 
trebuia să-l baţi pe cel mai bun prieten ca să demonstrezi că te-ai transformat, că, 
după expresia lui Ţurcanu „ai scos putregaiul din tine”. Cazuri de pervertire tragică a 
interiorităţii ca în cazul lui Pop Cornel, Aligo Popescu, demonstrează 
monstruozitatea acestui experiment, ei nu au mai reuşit să îşi revină ca oameni. Pe 
de altă parte mult mai numeroase sunt exemplele în care, odată bătăile încetate, după 
chinuri interioare greu de descris, mulţi au reuşit nu numai să se recupereze, dar să 
iasă mai buni decât înainte, cu o tărie morală de neînfrânt şi cu o sensibilitate 
spirituală unică. Toţi mărturisitorii spun că singura lor salvare atât în timpul cât şi 
după perioada de reeducare a fost credinţa în Dumnezeu. Aşa cum concluzionează şi 
alţi analişti ai fenomenului, dacă experimentul Piteşti poate avea un sens, atunci cu 
siguranţă acesta este unul mistic. 
 Părintele Gheorghe Calciu Dumitreasa este unul dintre multele exemple de 
revenire spectaculoasă, dar el este cu atât mai elocvent cu cât trecut prin Piteşti şi 
Gherla (unde a fost reiterat, poate cu şi mai multă fantezie, tot ceea ce s-a întâmplat 
la Piteşti) el nu va înţelege nici după aceea să se ferească de confruntarea deschisă cu 
regimul comunist şi pentru că se angajează cu toată fiinţa în noua sa menire pe care 
şi-a ales-o, aceea de preot şi nu înţelege să facă compromisuri, va cunoaşte şi rigorile 
detenţiei politice în vremea dictaturii ceauşiste. Mărturisind despre Piteşti el îşi 
exprimă convingerea că ce s-a întâmplat acolo a fost o bătălie între bine şi rău care s-
a dat pe câmpul de luptă din sufletul fiecăruia şi chiar dacă în mai multe împrejurări 
din pricina terorii paralizante ei au dat câştig de cauză diavolului, la ultima bătălie 
care a fost post - Piteşti, Dumnezeu a biruit în sufletul lor şi sufletul le-a 
„înmugurit”. Cei care s-au implicat de la început de bună voie şi mulţi din cei care li 
s-au alăturat ulterior au fost recompensaţi de sistem într-un proces regizat, în urma 
căruia au fost executaţi sau recondamnaţi. Experiment al terorii şi abjecţiei extreme, 
Piteştiul demonstrează viabilitatea şi totodată unicitatea soluţiei creştine în 
împrejurări limită. „Am rezistat pentru că am crezut în Dumnezeu, nelimitat, 
nelimitat” (Mărturie a lui Gheorghe Stănică pe site-ul: 
http://www.experimentulpitesti.org/public/video-clipuri/). Există în peisajul 
concentraţionar românesc reprezentanţii a două mişcări religioase care vizau acelaşi 
lucru, revigorarea vieţii spirituale româneşti: este vorba despre Oastea Domnului şi 
despre mişcarea Rugului Aprins. 
Oastea Domnului ivită în sânul BOR în anul 1923 se afla la ora instaurării 
regimului comunist, în ilegalitate, astfel reprezentanţii ei vor fi mai uşor de vânat de 
către aparatul represiv. Organizaţia Oastea Domnului era (şi este) o mişcare de masă 
care  prin întâlniri şi rugăciuni comune încerca să dea un suflu nou vieţii spirituale ce 

părea să lâncezească datorită viciilor care se accentuau în sânul societăţii. Perioada 
comunistă a însemnat pentru această mişcare proba de foc pe care a trebuit să o dea. 
Reprezentant al ei la acea vreme era poetul creştin Traian Dorz, un ţăran simplu 
dintr-o umilă localitate a judeţului Bihor dar care a înţeles să îşi trăiască experienţa 
carcerală ca o jertfă adusă Domnului. În fiecare moment în care tortura sau foamea 
sau alte lipsuri trupeşti se înteţesc, el adoptă acea acceptare smerită a celor rele ca şi 
a celor bune deopotrivă. Gheorghe Precupescu, Cornel Silaghi, Cornel Rusu – sunt 
exemple de membri ai acestei mişcări care au considerat perioada detenţiei ca timp 
de rugăciune şi spor duhovnicesc. Relatări referitoare la sfinte liturghii la care au 
participat în lagărele de muncă, la rugăciuni în comun, post sunt prezente în 
mărturisirile lor. Pentru poetul creştin Traian Dorz perioada închisorii se dovedeşte 
prolifică şi în ce priveşte creaţia poetică, multe din versurile sale pline de credinţă şi 
nădejde s-au născut în întunericul temniţei. 
Mişcare elitistă, Rugul Aprins s-a născut la mănăstirea Antim şi l-a avut ca 
animator al ei pe poetul Sandu Tudor (Alexandru Teodorescu), devenit ulterior 
ieroschimonahul Daniil. Într-o vreme a răsturnării valorilor, a afirmării ca punct de 
reper a materialităţii, intelectualitatea bucureşteană şi nu numai, simţea nevoia unei 
regăsiri a propriului sine, a propriului suflet şi cum ar fi putut altfel decât prin 
rugăciune şi meditaţie. Sub oblăduirea unui călugăr isihast rus, Ivan Culighin 
şedinţele Rugului Aprins se desfăşoară realizând un nucleu de practicanţi ai 
rugăciunii isihaste care se vor trezi, într-o singură noapte, după gratiile Securităţii. 
Acuzaţi că „au vrut să dea foc la comunism” cu Rugul lor Aprins, membrii lotului 
„Alexandru Teodorescu şi alţii” vor primi, în urma unui proces mascaradă precedat 
de anchete dure pedepse care variau între 25 de ani muncă silnică (Părintele 
Ieroschimonah Daniil – Sandu Tudor) şi 5 ani, poetul Vasile Voiculescu care la acea 
dată avea 74 de ani şi căruia detenţia îi va fi fatală. 
Trezindu-se în spaţiul sordid al celulei comuniste, membrii Rugului Aprins 
şi-au dat seama că li se oferea cadrul propice exerciţiului lor spiritual. Întrebat în 
prezent despre relaţia lui cu Dumnezeu în detenţie, unul dintre membrii lotului 
mărturisea: „...mai aproape de Dumnezeu am fost când ăştia mă băteau până ce 
cădeam în comă şi atunci Dumnezeu mă readucea la viaţă şi eu Îl simţeam cel mai 
aproape, în inimă.” (interviu Arhim. Adrian Făgeţeanu, 23.08.2008, m-tirea Putna, 
jud. Suceava, arhiva personală a autorului). 
Aparatul represiv comunist nu a cruţat nici femeile. Deşi mai reduse numeric 
ca bărbaţii ele au cunoscut rigorile temniţei cel mai adesea datorită ajutorului sau 
legăturilor pe care le aveau cu rudele şi cunoştinţele lor întemniţate. Cele care au fost 
închise pentru convingerile lor politice au fost în cele mai multe cazuri membrele 
Mişcării legionare. În cazul acestora regimul a fost necruţător şi adesea pe lângă 
pedeapsa primită la proces mai primeau şi un supliment administrativ astfel că cel 
mai adesea cumulul anilor de detenţie depăşea numărul de zece. Mărturisirea 
Aspaziei Oţel Petrescu referitoare la anii detenţiei este făcută cu seninătate şi, am 
putea spune cu bucurie, rugăciunile făcute în comun, postul, minunile evidente care 
le-au îmbogăţit anii detenţiei sunt pentru femeia care a intrat la 26 de ani în 
închisoare şi a ieşit la 40, cele mai frumoase momente ale vieţii ei. Ea, ca şi celelalte 
camarade ale ei, intră în închisoare cu conştiinţa că Iisus Hristos îi cere această 

jertfă. Perioada de detenţie o numeşte „exerciţiu de iubire” şi fiecare nouă restricţie 
care le era impusă însemna o potenţare a acestui exerciţiu. Relatarea cea mai 
tulburătoare pe care ne-o face şi despre care va pomeni şi o altă mărturisitoare cu 
care am stat de vorbă, Tanţa Moţei, este vindecarea de o boală gravă, 
nediagnosticată, a Elenei Codreanu, pe când se aflau la penitenciarul Mislea. 
Vindecarea a avut loc în urma a 40 de zile neîntrerupte de rugăciune pe care 
deţinutele le-au făcut pentru ea. Neîncetat, ziua şi noaptea, în timpul inspecţiilor şi al 
percheziţiilor, fără oprire a curs şuvoiul de rugăciune, iar în a 40-a zi bolnavă s-a 
vindecat complet.  
După o mărturisire plină de evenimente în care graniţa dintre imanent şi 
transcendent este estompată, deţinuta afirmă: „Deci, cu adevărat, suferinţa este o 
cale de catharsis, o cale de purificare şi este o măsură plină de binecuvântare dacă 
ajungi să-i înţelegi rostul.”(interviu Aspazia Oţel Petrescu, 22.08.2008, Roman, jud. 
Neamţ, arhiva personală a autorului). Mărturiile orale sau scrise ale femeilor trecute 
prin temniţele comuniste, unele dintre ele cu tinereţea îngropată acolo au această 
constantă a raportării suferinţei la jertfa hristică. Sprijinul şi echilibrul lor se află în 
lumea sacrului, cu cât stăpânirea le împinge în suferinţă şi mizerie, cu atât nădejdea 
lor în Pronia divină devine mai tare. În frigul îngrozitor de la Miercurea Ciuc, 
riscând izolări ce puteau fi fatale, ele recită Sfânta liturghie sau cântă colinde în 
noaptea de Crăciun. 
Atunci când credinţa nu este piatra de temelie, iar loviturile primite sunt prea 
dure, sufletul nu mai iese din detenţie fortifiat ci rănit şi ani în şir îi trebuiesc pentru 
vindecare. Este cazul Mariei Godea care, arestată doar la câteva luni de la naşterea 
fiicei sale trece prin chinuri cumplite, e pe punctul să-i fie tăiaţi sânii, primind apoi o 
condamnare de 7 ani, pe care o execută integral. Iar după detenţie nu poate scăpa de 
ispita urii, îşi simte sufletul chinuit, îi este foarte greu dar nu poate ierta, - dovadă 
evidentă că singura posibilitate de salvare în încleştarea cu sistemul diabolic 
comunist este răspunsul creştin, altfel salvarea morală a persoanei intrate în acest 
conflict devine imposibilă. Deţinutele provenite din mediul rural, majoritatea ajunse 
în temniţă pentru că nu şi-au trădat soţii (Elisabeta Rizea) sau pentru că nevrând să-i 
trădeze au fugit cu ei în munţi (Lucreţia Jurj), privesc detenţia ca şi relaţia lor cu 
noua putere dintr-o perspectivă specific tradiţională, conform căreia ritmurile 
statornicite de legile nescrise ale satului şi vieţii nu pot fi încălcate. Rabdă 
închisoarea şi torturile ştiind că altfel nu se poate, că în contextul dat, ăsta este rostul 
lor dat de Bunul Dumnezeu. 
O serie întreagă de alte exemple mărturisitoare de la personalităţi exemplare 
ca Mircea Vulcănescu, Nicolae Steinhardt, Teodor M. Popescu, arhim. Mina 
Dobzeu, şi până la destine comune ca Gheorghe Stănciulescu, Iosif Vasile, Pavel 
Susai probează prin viaţa lor, în care detenţia a însemnat un moment crucial că, 
parafrazândul pe Steinhardt, într-un univers concentraţionar rămâne soluţia mistică a 
credinţei. Rostind în ultimele clipe ale vieţii acel zguduitor „Să nu ne răzbunaţi!”, 
profesorul Vulcănescu pe lângă faptul că ne lăsa de îndeplinit o datorie grea, el 
mărturisea despre modul în care înţelesese el să privească pe cei care se făcuseră 
uneltele crimei. Asumându-şi dreptul de a suferi pentru Adevăr a ştiut că pentru a 
construi ceva nu se poate să pui ca temelie răzbunarea ci temelia trebuia să rămână 

jertfa lor, a celor ce în gropi comune şi în cimitire fără cruci s-au îngropat spre a 
rodi. „Adevărat, adevărat zic vouă că dacă grăuntele de grâu, când cade în pământ, 
nu va muri, rămâne singur; iar dacă va muri, aduce multă roadă.” (Ioan 12: 24)    
Alături de alte personalităţi ale ştiinţei şi culturii româneşti care au populat 
temniţele ţării, Mircea Vulcănescu, ca şi Nicolae Mărgineanu, George Manu, 
Constantin Noica şi nenumăraţi alţii au făcut din celula de închisoare amfiteatru 
academic, transformând detenţia care trebuia să secătuiască spiritul şi să usuce 
mintea, într-un fertil timp al îmbogăţirii culturale şi spirituale. Această atmosferă a 
efervescenţei culturale şi religioase este viu redată în mărturisirile lui Nicolae 
Steinhardt în Jurnalul fericirii, însuşi titlul scrierii sale fiind ilustrativ pentru ceea ce 
a însemnat în viaţa lui Steinhardt închisoarea. Botezul său care a avut loc într-o 
sordidă celulă din închisoarea Jilava, relatat şi de preotul oficiant, arhim. Mina 
Dobzeu este tulburător nu doar prin contrastul dintre profunzimea Tainei şi decorul 
celulei, ci mai ales prin exaltarea şi totodată firescul cu care este trăit evenimentul.  
Părintele Arhimandrit Mina Dobzeu relatează experienţa închisorii şi a 
anchetelor, de care nu a fost scutit nici în timpul regimului Ceauşescu, cu 
convingerea că acesta era răspunsul pe care un slujitor al lui Dumnezeu trebuia să-l 
dea în acele vremuri ateiste în care credinţa era abjurată şi numele lui Dumnezeu – 
hulit. A simţit tot timpul că nimic nu a fost întâmplător şi indiferent că a fost în 
temniţă sau în lagărele de muncă, el şi-a împlinit misiunea preoţească. A spovedit, a 
împărtăşit, de câte ori s-a putut a slujit Sfânta Liturghie. Aflat la izolare a compus 
rugăciuni de căinţă şi mărturisire pentru tot neamul românesc, căci suferinţa care ne-
a fost provocată de comunism, este în mare parte, rezultatul păcatelor de care neamul 
nostru se face vinovat înaintea lui Dumnezeu. (interviu, Arhim. Mina Dobzeu, 
22.08.2008, Huşi, jud. Vaslui, arhiva personală a autorului). 
La majoritatea mărturisitorilor discursul le este structurat dihotomic: pe de-o 
parte, momentele de rugăciune în comun sau particulare, pomenirea acatistelor 
învăţate sau a sfintelor slujbe; iar pe de altă parte, atrocităţile şi suferinţa pe care o 
vedeau în jurul lor şi pe care o trăiau ceas de ceas. Iar dacă la nivel raţional 
mărturisirile lor sunt cât se poate de explicite, la nivel spiritual şi afectiv înţelegerea 
devine anevoioasă, căci altruismul, evlavia şi sensibilitatea amestecate cu abjecţia, 
delaţiunea şi teroarea sunt atât de ireconciliabile încât pare imposibil ca sufletul să le 
experieze deopotrivă ca intensitate şi simultan să reuşească să rămână credincios 
celor dintâi, ştiind totodată că aceasta este singura lui şansă.  
Parcurgând numeroase mărturisiri ale experienţelor carcerale, fie prin 
intermediul memorialisticii de detenţie, fie redate nemijlocit de protagonişti, în 
interviurile realizate, se constată că trăirea religioasă şi fenomenul creştin a cunoscut 
o manifestare plenară. Este neîndoielnic că spaţiul ostracizant al temniţei devine 
prilej de adâncire spirituală,  într-o aşa măsură încât se poate afirma, că trăirea 
creştină în temniţele comuniste a fost un fenomen de masă. 
De la efortul personal de interiorizare prin rugăciune şi asceză şi până la 
manifestările cultice complexe precum Sfintele Taine (Sfânta Liturghie, 
Spovedania), mediul carceral ne oferă exemple menite să demonstreze că o autentică 
viaţă creştină poate fi dusă în orice condiţii exterioare. Cea mai răspândită formă de 
trăire creştină a fost rugăciunea. Rugăciunile în comun, respectând un program 

ofereau deţinutului nou venit o schemă pe care îşi putea ordona viaţa duhovnicească. 
Luând parte la acest program, sesizându-i apoi pe ceilalţi care îşi continuau 
rugăciunile particulare, observând ulterior la aceştia o stare de spirit dominată de 
seninătate şi optimism, deţinutul adopta şi el această reţetă de rezistenţă pe care 
curgerea timpului şi evenimentele mediului carceral i-o dovedeau ca viabilă. 
 Părintele Dimitrie Bejan, preotul militar trecut prin lagărele siberiene şi apoi 
prin penitenciarele României comuniste a experiat nu numai puterea de rezistenţă pe 
care rugăciunea o dă celui întemniţat, dar a trăit fericirea unei rugăciuni făcute în 
suferinţă, când ciomegele gardienilor curgeau pe trupul istovit fără însă ca acesta să 
le simtă. 
 Salvat de rugăciune şi de dangătul clopotelor ce a pătruns prin pereţii celulei 
în care era zidit de viu, Nicolae Cojocaru, un ofiţer român ce cunoscuse rigorile 
Vorkutei siberiene, de data aceasta aflat în închisoarea Gherla, simte că reînvie şi 
capătă puterea de a rezista alungând din cuget gândul ademenitor al sinuciderii la 
care îl invitau zilnic torţionarii. „Doamne, Dumnezeul meu, de acum încolo sunt în 
stare să rezist până la marginile lumii.” (Nicolae Cojocaru, Filmul unei existenţe, 
(„în regie proprie”), Ed. Gh. Andreica, Bucureşti, 2003, p.358.)  Maşina comunistă, 
ridicând ura de clasă la rang de virtute, urmărea cu asiduitate inocularea acestui 
sentiment şi la cei încarceraţi; prin urmare, existenţa, intensitatea şi frecvenţa cu care 
rugăciunea pentru vrăjmaşi apare în paginile memorialistice devine literalmente 
miraculoasă.  
Arhiepiscopul şi Mitropolitul Bartolomeu Valeriu Anania, aflat la Securitatea 
Uranus, experimentează şi el acest act sublim al rugăciunii pentru vrăjmaşi, după ce 
fusese torturat atât de îngrozitor de Brânzaru încât leşinase: „M-am ridicat în mâini, 
m-am întins pe pat, am închis ochii, apoi am început să mă rog pentru cei ce mă 
torturaseră şi mă întrebam dacă mă rog cu sinceritate sau numai pentru a-mi amăgi o 
conştiinţă ce-mi poruncea să fac aşa şi am fost fericit să văd în adâncul meu că-i 
iertasem pe călăi şi că mă rugam sincer. Am adormit gândindu-mă că Brânzaru va fi 
ajuns acasă, bucuros de ispravă, îşi mângâia nevasta sau poate îşi săruta pe frunte 
băieţelul sau fetiţa prin somn…” (Valeriu Anania, Memorii, Ed. Polirom, Iaşi, 2008, 
pp. 271 – 272.) 
 Rugăciunea pentru sine, pentru ceilalţi de aproape sau de departe, pentru 
vrăjmaşi, pentru neam, pentru întreaga lume a fost suportul rezistenţei celor 
încarceraţi indiferent de loc sau timp. Acolo s-au estompat diferenţele confesionale, 
sociale, politice şi suferinţa a unit oamenii, deşi sistemul îşi dorea cu asiduitate să-i 
dezbine: „Ionescu era adventist reformist, Iliescu şi Gachi erau ortodocşi iar eu eram 
catolic. Ne rugam toţi împreună, fără a face polemică. Suferinţa ne făcea egali. 
Duşmanul comun era ateismul.” (Ioan Ploscaru, Lanţuri şi teroare, Ediţia a-II-a, 
Revăzută şi adăugită, Ed. Signata, Timişoara, sine anno, p.272). 
 Condiţiile din închisorile comuniste impuneau un regim alimentar la limita 
subzistenţei astfel că marea majoritate a deţinuţilor erau înfometaţi, caşectici, 
distrofici. A vorbi, într-o astfel de situaţie, de practicarea postului benevol, ca 
hotărâre proprie, izvorâtă din dorinţa de perfecţiune spirituală pare a fi utopică. Şi 
totuşi, în penitenciarele comuniste s-a postit: „Preotul Toma Marcu, din Buftea, deşi 
grav bolnav de TBC şi foarte slăbit, făcea post negru de două ori pe săptămână şi 

oferea mâncarea altor deţinuţi slăbiţi. Şi Dumnezeu l-a scos din închisoare.” (Remus 
Radina, Testamentul din morgă, Ed. Tinerama, sine loco, sine anno, p. 56) 
 Dacă postul de bucate, pentru mulţi era totuşi imposibil, postul minţii devenea 
un excelent prilej de aprofundare spirituală. De comun acord deţinuţii poartă discuţii 
exclusiv referitoare la probleme teologice, evită certurile şi înmulţesc rugăciunile. La 
mulţi dintre mărturisitori apare menţionată Săptămâna Patimilor sau vinerea 
patimilor ca perioade de post respectate, deşi administraţia penitenciarelor tocmai 
atunci, intenţionat îmbunătăţea hrana, de altfel foarte mizeră, cu câte o bucată de 
carne. 
 Una dintre probele grele prin care cetăţeanul gulagului românesc trebuia să 
treacă era relaţia cu aproapele. Îndemnând la lupta pentru supravieţuire şi la 
delaţiune, regimul spera în închistarea deţinuţilor într-un egoism feroce care să 
provoace ură şi respingere faţă de celălalt. Soluţia nu putea veni din altă parte decât 
din morala creştină şi astfel: „În celulă, din ce în ce mai mult, fiecare va simţi că 
suferinţa nu e numai a lui şi că devine un simbol.” (Petre Baicu, Povestiri din 
închisori şi lagăre, Biblioteca Revistei Familia, Oradea 1995, p. 34.) De la simpla 
suportare a celor din celulă, de la simplele gesturi de amabilitate sau ajutor firesc şi 
până la cele de altruism şi sacrificiu de sine experienţele carcerale surprind toate 
formele de ajutor şi dragoste pentru aproapele, condiţie sine qua non a calităţii de 
creştin. Episodul zguduitor desfăşurat la Casimca Jilavei rămâne emblematic pentru 
ceea ce a însemnat ajutor şi milă creştină în temniţele comuniste. Protagoniştii 
episodului sunt Costache Oprişan, măcinat de un TBC necruţător, Gheorghe Calciu 
student medicinist, trecut prin Piteşti şi Gherla, Iosiv V. Iosiv şi el un fost piteştean, 
şi Marcel Petrişor (Mircea Petre), viitorul scriitor şi memorialist. Condamnaţi la 
moarte lentă într-o celulă subpământeană îşi găsiseră echilibrul tocmai în cel mai 
bolnav, el le vorbea, atunci când putea despre iubire, despre rugăciune şi iertare. 
Observându-i starea gravă, Calciu îşi rupe cu dinţii venele de la încheietura mâinii şi 
scurge sângele în gamelă, apoi îl lasă să se decanteze încercând să-i dea lui Oprişan 
limfa să o bea, dar în ciuda efortului, Oprişan moare. Gestul deşi pare zadarnic are în 
contextul dat o valoare recuperatorie, prin el Calciu chiar dacă nu l-a salvat pe 
Oprişan, s-a salvat pe sine, pe el cel care în „moara dracilor”(cum o numeşte un 
memorialist) de la Piteşti făcuse toate câte i se ceruseră. 
 Memorialistica detenţiei comuniste ne relevă adesea chipuri de oameni 
integraţi aparent în sistem (gardieni, anchetatori, directori de penitenciare) dar care 
produc o serie de „disfuncţiuni”. Ei nu se comportă după normele îndoctrinării 
primite ci demonstrează, prin atitudinea lor, că fondul creştin îi este propriu 
persoanei umane şi că nu poate fi anulat, în ciuda agresiunilor repetate şi violente, de 
spălare a creierului care se practicau în instruirea personalului administraţiei 
penitenciare. Plutonierul Ion Dobre (Ion Ioanid, Închisoarea noastră cea de toate 
zilele), căpitanul Elena Tudor (Aspazia Oţel Petrescu, Strigat-am către Tine, 
Doamne), gardianul Olteanu (Liviu Brânzaş, Raza din catacombă) şi un lung şir de 
alţi anonimi dar pomeniţi prin faptele lor demonstrează că maşinăria comunistă nu a 
funcţionat fără reproş şi că în ciuda oricăror eforturi ale unui sistem evident 
demonic, ce desfăşura forţe gigantice spre a distruge omul ca persoană, aceasta nu s-
a reuşit. Scânteia de divinitate din fiecare şi de a fost întunecată nu a putut fi ucisă.  

 Dată fiind situaţia cu totul particulară a închisorii Piteşti, în timpul 
cutremurătorului experiment al reeducării, ajutorarea şi mila pentru semen capătă 
alte forme de manifestare decât cele obişnuite.  Acolo faptă creştină putea deveni şi 
o lovitură de ciomag care era dată mai uşor, mai simulat. O şoaptă de încurajare sau 
o scuză spusă celui pe care trebuia să-l baţi erau în Piteşti fapte de sacrificiu căci, 
odată descoperite, ele ar fi declanşat o serie de torturi inimaginabile. O singură 
privire plină de compasiune şi prietenie, care nu durează mai mult de o clipă şi o 
şoaptă strecurată este, în reeducarea de la Piteşti, echivalent cu a-şi risca viaţa pentru 
aproapele: „În acele clipe, de mari frământări de conştiinţă, am avut lângă mine pe 
Gelu Gheorghiu, căruia nu i se putea reproşa nimic. Într-un moment de neatenţie a 
celor din comitet şi a celor de pe prici, Gelu mi-a strâns mâna şi, cu o voce care m-a 
cutremurat mi-a zis: ‹‹Fii tare, frate!›› Dacă nu i-aş fi simţit mâna aş fi crezut că 
glasul venea de pe altă lume. El încă mai trăia momentul când fusesem pus să-l 
zdrobesc şi nu o făcusem. Gestul meu faţă de el l-a sprijinit să nu facă rău nimănui. 
Stăteam năuc şi nu pricepeam, întrebându-mă dacă nu cumva voia să mă încerce. Era 
cinstit cu mine sau peste câteva zile avea să declare în faţa întregii camere ceea ce 
îmi spusese acum? Din fericire, lucrurile nu s-au petrecut aşa. Nici Gelu, nici eu n-
am declarat nimic unul despre altul, şi aşa am rămas uniţi prin acest gest toată viaţa.” 
(Dumitru Bordeianu, Mărturisiri din mlaştina disperării, Ed. Scara, Bucureşti, 2001, 
p.182). 
Pe lângă rugăciune şi faptele milei creştine închisoarea comunistă a fost şi 
spaţiul unde Biserica lui Iisus Hristos S-a manifestat în plinătatea sa harică. Sfinte 
Liturghii, Sfânta Împărtăşanie, Sfânta Spovedanie şi în câteva cazuri taina Sfântului 
Botez au avut loc în acest spaţiu pe care diavolul l-ar fi vrut unul al tenebrelor şi 
lipsei de speranţă. Mărturisirile Părintelui Arhimandrit Ioan Iovan sunt punctate mai 
frecvent de slujirea sfintei Liturghii decât de anchetele sau pedepsele la care este 
supus. „Nu a lipsit o zi fără să oficiez Sfânta Liturghie. Cu ajutorul plantoanelor 
(deţinuţi de drept comun), primeam o sticluţă de culoare închisă, pe care scria ‹‹vin 
tonic››, dar în realitate conţinea vin adus clandestin de aceştia. Antimisul îl aveam 
cusut pe spatele maieului. Potirul era o cutie de medicamente, din ebonită, 
sfinţită.”(Monahia Cristina, Părintele Ioan Iovan de la Mănăstirea Recea de Mureş, 
Ed. Reîntregirea, Alba Iulia, 2002, p. 42).  
Închisoarea de la Râmnicul Sărat, destinată la un moment dat foştilor membri 
PNŢ, a cunoscut cel mai dur regim de izolare, singura posibilitate de comunicare se 
reducea la bătăile morse în ţeava caloriferului sau la tuşitul morse, o practică ce nu 
este întâlnită decât la acest penitenciar. În astfel de condiţii totuşi deţinuţii au reuşit 
să se mărturisească: „Printre puţinele întâmplări ce mi-au schimbat ‹‹o clipă din şirul 
zilelor la fel›› îmi amintesc că, de Crăciunul anului 1961 sau de Paştele anului 1962, 
în tot cazul, după revenirea mea a doua oară de la spital, părintele Balica ne-a mai 
adus o mângâiere sufletească. Considerând că-i de datoria sa, ca slujitor al altarului, 
să acorde asistenţă spirituală unor oameni năpăstuiţi, deşi şi el se găsea în tagma 
năpăstuiţilor ne-a propus să ne spovedească, pe cei ce dorim, cu ocazia unei 
asemenea sărbători. Pentru a traduce în fapt acest lucru se proceda astfel: La un 
semnal al lui prin Morse începea în celula sa rugăciunile respective, iar noi eram 
atenţi şi fiecare ne mărturiseam în gând păcatele, multe, puţine, câte erau. După 

aceea, fiecare din noi, care participasem la acest serviciu divin sui generis, ne 
semnalam numele, iar părintele Balica confirma recepţia şi ne dădea dezlegarea 
păcatelor în conformitate cu ritualul creştin (…) Spoveditul, făcut chiar în atare 
condiţii, ne-a produs mare bucurie.”(Ioan Diaconescu, Temniţa – destinul generaţiei 
noastre, Ed. Nemira, 1998, pp. 296-197). 
În aceste împrejurări şi condiţii săvârşirea Sfintei Liturghii era mai lesne de 
făcut în lagărele de muncă decât în închisori, dar cu mari riscuri şi în condiţii precare 
s-a oficiat sfânta taină şi în penitenciare. Pastorul Richard Wurmbrand relatează 
despre slujirea unei Sfinte Liturghii ortodoxe la închisoarea Gherla: „Pentru Masa 
Domnului, era nevoie de pâine şi mulţi erau gata să-şi sacrifice raţia. Dar ritualul 
ortodox cere ca pâinea să fie sfinţită pe un altar acoperit de un antimis care conţine 
moaşte din trupul unui martir. Or, noi moaşte nu avem. 
- Dar avem martiri vii printre noi, a spus părintele Andronic. 
Au consacrat pâinea şi un pic de vin turnat într-un pahar ciobit subtilizat din 
spitalul închisorii, pe pieptul episcopului Mârza, care zăcea în pat, greu bolnav din 
cauza celor îndurate. Puţini au fost de acord cu această liturghie, motivând că ea nu 
era după Carte. Dar Cartea nu fusese scrisă în închisoarea de la Gherla!” (Richard 
Wurmbrand, Cu Dumnezeu în subterană, Ed. Stephanus, Bucureşti, 2007, p. 275). 
În afară de botezul lui Nicolae Steinhardt, memorialistica închisorilor ne mai 
relevă câteva astfel de evenimente. Spre exemplu un botez la închisoarea Mislea, 
când micuţa Zoe, nou născută, acolo în închisoare dă semne de boală şi deţinutele se 
decid să o boteze: „Până la un an, Zoe a trăit printre noi, fiind după Sanda a doua 
deţinută fără condamnare. Era jucăria noastră vie, trecea din braţe-n braţe, era o 
dulceaţă de fetiţă. La un moment dat a început să slăbească, să nu aibă poftă de 
mâncare, ne-am speriat şi am hotărât să o botezăm. În taină, soeur Marguerite a 
botezat-o ascunzându-ne după paturi. Eu am ţinut-o în braţe, i-am fost naşă, am spus 
Crezul pentru ea, m-am lepădat de Satana şi m-am unit cu Iisus Hristos în numele 
ei.”  
(Aspazia Oţel Petrescu, Strigat-am cătreTine, Doamne, p. 80, accesibilă pe 
site-ul 
http://www.procesulcomunismului.com/marturii/fonduri/mart45_64/aotel/strigat/def
ault.asp.htm). 
Dumnezeu a făcut posibilă Spovedania şi Împărtăşania multora dintre cei 
închişi care au murit între zidurile închisorii. Iisus Hristos Euharistic i-a întărit pe cei 
care au urcat muntele suferinţei în gulagul românesc, pătrunzând acolo pe căi 
nebănuite: în reverul unei cămăşi, într-un bob de mei, sub un petic de haină veche, 
luminând tainic întunericul celulei şi sufletele celor obidiţi. Prezenţa preoţilor în 
spaţiul concentraţionar comunist a făcut posibilă trăirea unei vieţi în Iisus Hristos 
deplină şi poate de aceea sistemul a fost nu de puţine ori mult mai dur cu ei: La 
Canal, brigada preoţilor era brigadă disciplinară, supusă unui regim exterminant. Pe 
lângă munca epuizantă, deţinuţilor preoţi le erau administrate sistematic bătăi. 
Remus Radina mărturiseşte: „Călăul Chirion (comandantul lagărului n.n.) constituise 
o brigadă disciplinară numai din preoţi, condusă de torţionarul Vasile Matei. Preoţii 
erau supuşi la o muncă grea şi la bătăi permanente. Cu toate acestea, ei aveau 
moralul foarte ridicat şi, după cum mi-a spus un preot, ei credeau ca Sense, că 

‹‹Răbdarea în suferinţă este mai mare decât învierea din morţi sau decât orice altă 
minune.›› Pe mine mă spovedea la Crăciun şi la Paşti Părintele Liviu Munteanu, din 
brigada de preoţi, care sfida primejdiile ce-l pândeau.” (Remus Radina, Testamentul 
din morgă, pp. 39-40). 
 În continua şi permanenta încercare a celor închişi de a duce o viaţă creştină, 
sărbătorirea Naşterii şi Învierii Domnului erau considerate puncte esenţiale, în plus 
amintirea modului în care aceste momente importante erau sărbătorite în familie îi 
ajuta pe cei din închisori, pentru o clipă, să se simtă acasă, împreună cu cei dragi. Iar 
pe de altă parte, era şi o formă de opoziţie, de rezistenţă, demonstrând că sistemul nu 
este imbatabil, că prezintă fisuri şi că speranţa, chiar şi din această perspectivă a 
imediatului, nu a murit. Sărbătorirea Naşterii Domnului în ciuda eforturilor 
administraţiei care îşi înmulţea şicanele rămân pentru deţinuţi momente încărcate de 
emoţie şi seninătate de care toţi mărturisitorii îşi amintesc cu plăcere. La 
tradiţionalele melodii se mai adăugau texte noi, specifice mediului carceral, compuse 
de poeţii închisorilor: „Şi în lagăr la Cavnic, de Crăciunul din anul 1952, am avut 
parte de acelaşi teatru: alarmă, percheziţie, mâncare proastă, izolarea câtorva 
camarazi. Când am intrat însă în mină, în galeriile întunecate care ne deveniseră 
prietene, toată mina a început să răsune de colindele pe care le cântam. Mai ales 
vocile preoţilor, printre care a lui popa Scai, sau basul extraordinar al unui legionar 
ardelean, pe nume Ciumău, cutremurau galeriile. Când am ieşit din corfe la orizontul 
200 unde lucram noi, din cerime, atârna o creangă de brad, împodobită cu panglici 
colorate. O puseseră acolo artificierii civili. Pe măsură ce corfele descărcau deţinuţi, 
creştea numărul vocilor, din corul condus de popa Scai. Mai bine de o jumătate de 
oră nimeni n-a plecat la locul lui de muncă şi s-au cântat colindele cunoscute de tot 
românul, dar şi cele cunoscute numai de lumea închisorilor. 
Cei doi gardieni de la corfă au schiţat gestul de a interveni şi a ne face să ne 
ducem la locurile noastre de muncă. Au şi dat nişte ordine în acest sens, dar vocile 
lor au fost acoperite de glasul corului, care, sub bolta înaltă de la corfă, tuna 
amplificat ca sub cupolă de biserică. Nimeni nu i-a băgat în seamă şi, impresionaţi 
probabil de numărul nostru şi de atitudinea noastră hotărâtă de a nu ceda, au socotit 
că e mai bine să renunţe. Numai după ce ne-am epuizat repertoriul, ne-am împrăştiat 
pe galerii, către abatajele noastre, cântând în continuare, pe grupuri, colindul lui 
Radu Gyr.”(Ion Ioanid, Închisoarea noastră cea de toate zilele, vol. I, p. 118-119). 
Pentru cei închişi, sărbătoarea Sfintei Învieri, avea desigur o conotaţie cu atât mai 
profundă cu cât închisoarea comunistă semăna mai mult decât orice altceva din 
această lume cu reprezentarea iadului. Iar Iisus Hristos, în ziua Învierii, a deşertat 
temniţele iadului. 
Părintele Dimitrie Bejan îşi aminteşte Învierea dintr-un lagăr de muncă în 
Dobrogea: „În noaptea Învierii, la miez de noapte, când clopotele din ‹‹Valea 
Neagră›› sună pentru Învierea Mântuitorului, ni se face o amănunţită percheziţie de 
către ostaşi. Sub supravegherea comandantului din colonie, a politicului Vasile 
Blănaru, pontatorul brigăzii, ne ţine de faţă cu aceştia, predica zilei: 
- A venit momentul când ştiinţa alungă tot mai departe întunecatul misticism, 
care a ţinut omenirea în întuneric de mii de ani. Este timpul ca să părăsiţi idioatele şi 
bolnavele învăţături înapoiate, cu sectanţi, închinătorii lui Iehova. 

Care aţi îmbâcsit capetele oamenilor până acum şi dacă vreţi să vă întoarceţi 
în societatea de astăzi, să vă lepădaţi de tot trecutul cu tot Hristosul vostru, intrând în 
rândurile poporului muncitor. Acesta este ultimul tren, care vă invită să urcaţi. 
Iar comandantul încheie predica lui Vasile, adresându-se brigadierului şi 
subalternilor lui: 
- Să-i omorâţi! Vă dau ordin să-i omorâţi! Pe răspunderea mea! Paştele mamii 
lor de dobitoci! 
Ne-am uitat unul la altul. În acest moment, ca o lumină a trecut peste inima 
mea şi strig tare: - Hristos a înviat, fraţilor! 
- Care eşti acela mă? întreabă comandantul, întors de pe coridor. 
- Eu sunt. 
- Du-l la carceră, aşa dezbrăcat! Dumnezeul mătii de bandit!... Când răsărea 
soarele, peste pleşuvele dealuri dobrogene, se auzeau, în zbor înalt, osanalele 
clopotelor de la bisericile din Constanţa. Către cerul albastru, ridicau scări nevăzute, 
cântăreţele ogoarelor, ciocârliile. 
Şi era bine! Şi pace-n suflet! 
Însemn fruntea, pieptul şi umerii cu semnul Golgotei. Diafan, transfigurat 
Iisus pluteşte pe lângă sufletul meu. Mâna Lui îmi atinge fruntea cu caldă 
binecuvântare. 
I-atâta pace-n carceră! 
Dulce eşti Doamne, în suferinţele pe care ni le îngădui! 
Fă-mă Doamne, bun! Bun, ca un Om!”(Pr. Dimitrie Bejan, Viforniţa cea 
mare, vol. III, Ed. Credinţa Strămoşească, sine loco, sine anno, pp. 124-125) 
Mărturisirea credinţei în Învierea Domnului conferă deţinutului o stare harică, 
unică, în care toate constrângerile fizice la care e supus se dizolvă, lăsând loc acelei 
păci duhovniceşti, capabilă să metamorfozeze cele mai sumbre circumstanţe. Fie ca 
preţ plătit din liberă voie pentru păstrarea demnităţii, fie ca traseu iniţiatic în 
desăvârşirea spirituală, refăcând la scară redusă experienţa hristică a suferinţei, 
experienţa carcerală capătă din perspectivă spirituală o valoare pe care niciodată 
iniţiatorii ei nu i-ar fi bănuit-o. 
Intrând pe această traiectorie, universul concentraţionar (întreg decorul ca şi 
personajele) se pliază pe un scenariu mistic. Exclusiv din această perspectivă mistică 
poate fi înţeleasă semnificaţia antitetică a toposului carceral infern/paradis, 
concomitent şi cu aceeaşi intensitate. Închisoarea – loc al împlinirilor nu este o 
utopie, ci o experienţă trăită pentru mulţi din cetăţenii gulagului românesc. Dimitrie 
Bejan, la apusul vieţii declara: „Foarte frumos am trăit, părinţilor, în puşcărie! 
Regret că am ieşit din închisoare! Tot timpul îmi pare rău. Aş fi vrut să mor 
acolo!...”(Pr. Dimitrie Bejan, Bucuriile suferinţei, Viaţa unui preot martir, Hârlău, 
Iaşi, 2002, p.156). 
Din perspectiva trăitorilor creştini ai închisorilor, singurii adevăraţi biruitori în 
faţa demonului ce a operat mistificarea şi instaurarea puterii comuniste, celula este 
chilie, opresorii – victime pentru care trebuie să te rogi căci, oameni, adică făpturi 
ale lui Dumnezeu fiind, îţi sunt fraţi, chiar dacă te torturează, chiar dacă te ucid; 
întreaga cohortă de mizerii (foamea, frigul, promiscuitatea fizică) sunt percepute ca 

reţetă ascetică; în locul urii pe care regimul o cultivă cu asiduitate se naşte iubirea, 
înţelegerea, toleranţa; suferinţa – scară spre ceruri - devine generatoare de sfinţenie. 
Pe lângă rezistenţa conferită de trăirea religioasă, arta şi cultura au costituit 
puncte de rezistenţă ale celor aflaţi în universul carceral. Una dintre frecventele 
manifestări ale creaţiei artistice în spaţiul concentraţionar în genere şi în regimurile 
comuniste cu precădere, a fost poezia. Preferinţa pentru creaţia în versuri se poate 
explica şi prin necesitatea ca procesul de creaţie să se desfăşoare exclusiv mental 
sau, în cel mai fericit caz, pe un ciob de sticlă, pe o bucată de săpun sau pe talpa 
bocancului, însă inscripţionarea nu putea fi decât de scurtă durată, iar, pentru a putea 
fi păstrată, creaţia trebuia memorată, prin urmare, erau de preferat versurile, acestea 
având calităţi mnemotehnice evidente, comparativ cu proza. 
Înainte de a avea valoare estetică, poezia închisorilor comuniste are o 
valoare etică (după expresia Monicăi Lovinescu, în astfel de situaţii se poate discuta 
despre o est-etică), căci, prin însăşi existenţa ei, neagă tirania, violenţa, oroarea şi 
afirmă eterna nevoie a omului de frumos şi deci de poezie. O evaluare a ei strict 
estetică ar fi nu doar nepotrivită, dar mai ales nedreaptă; independent de vocaţia 
poetică a celui care o elaborează, ea este un act moral prin chiar elaborarea ei. În anii 
când lirica din România era infestată de un proletcultism sufocant, în spatele 
gratiilor poeţi ca Radu Gyr, Nichifor Crainic, Andrei Ciurunga, Traian Dorz şi alţii 
scriau pe filele memoriei creaţii de care orice istorie sau antologie lirică românească 
va trebui să ţină cont. Este o poezie a experienţei limită, creată la graniţa subzistenţei 
şi aceste repere devin fără îndoială, determinante atunci când este luată în discuţie 
creaţia lirică.  În închisori se învăţau versuri cu sete şi înfrigurare. Dacă veneai din 
libertate cu poezii memorate, acestea constituiau un capital preţios care îţi asigura 
simpatia şi respectul camarazilor de suferinţă. S-au creat versuri în închisorile 
comuniste cu cele mai variate teme, de la cea care exprima revolta şi setea de 
libertate, cu implicite accente mesianice, trecând la lirica patriotică, erotică, 
religioasă, la specia epigramei şi pamfletului; lumea literară a închisorii se vădeşte a 
fi una la fel de pestriţă ca şi cea a Bucureştilor interbelici. Poeţi cu sau fără vocaţie, 
mulţi dintre deţinuţi, creau versuri sau doar le recitau cu sentimentul că este un act 
de viaţă ce vine în totală contradicţie cu gratiile, lanţurile, cătuşele, gardienii, cu 
tortura şi cu moartea anonimă, că e un act de negare a acestora şi de afirmare a vieţii 
şi libertăţii.  
La o cercetare tematică a poeziei carcerale din perioada comunistă, devine 
evidentă preferinţa pentru zona mistic-religioasă. Recursul la sacru pentru deţinut nu 
e capriciu, ci o necesitate; dacă rugăciunea se transformă în poezie, dacă în locul 
trăirii mistice, teoretice, ia naştere poezie religioasă, aceasta se poate datora şi 
necesităţii fireşti de comunicare. În singurătatea celulei, poezia poate deveni punte 
către ceilalţi; că ei sunt vecinii de celulă, de la capătul ţevii de calorifer sau 
generaţiile care vor urma e mai puţin important. Poezia presupune, ca orice act al 
limbajului, un receptor, iar pentru poetul încarcerat, receptorul ideal este cel care 
trăieşte aceeaşi dramă ca şi a lui, colegul de suferinţă sfâşiat de foame, de frig şi de 
mizerie şi care poate afla în poezia sosită, prin perete sau altfel, un moment de 
alinare. 

Din cele afirmate anterior, reiese evident că rugăciunea şi poezia prezente în 
spaţiul carceral trebuie percepute ca două punţi: 
- una pe verticală, care uneşte cu cerul şi cu Dumnezeu; 
- alta pe orizontală, realizând o inter-relaţionare între deţinuţi. 
Poezia de detenţie se defineşte în funcţie de câteva nuclee tematice în jurul 
cărora textul poetic gravitează:  
- suferinţa, (Radu Gyr, Creanga de aur, Nichifor Crainic, Psalm, etc) 
- Iisus – deţinut, (Radu Gyr, Az’noapte Iisus, Constantin Aurel Dragodan, 
Balada anilor de închisoare) 
- rugăciunea, (Nichifor Crainic, Rugăciune, Cântecul potirului, Andrei 
Ciurunga, Rugăciune pentru osândiţii căzuţi) 
- prezenţa Maicii Domnului, sau a altor mesageri cereşti, (Radu Gyr, 
Convoi, Eugenia Indreica Demian, Rugă din celula neagră a Ciucului) 
- colindul (Radu Gyr, A venit şi-aici Crăciunul, Traian Dorz, Minunată-i 
Noaptea Sfântă). 
O revelaţie a creaţiei poetice carcerale o constituie versurile lui Costache 
Oprişan (Cărţile spiritului). Limbajul şi planul ideatic care pot fi întâlnite în poezia 
lui Oprişan trădează formaţia sa filosofică. Trimiterile la figurile marcante ale 
filosofiei, din antichitate şi până la Marx, populează textul său poetic şi 
condiţionează receptorul, acesta fiind nevoit să aibă o cultură filosofică bogată, astfel 
avem de-a face cu o poezie elitistă, în care ideea primează. Dar figura ce se 
desprinde din mulţimea creatorilor este cea a lui Radu Gyr. Având în vedere viaţa sa 
a cărei exemplaritate e dată de prigoana suferită ani la rând pentru crezul şi creaţia 
sa, Radu Demetrescu Gyr, se poate afirma, că este un arhetip al poetului încarcerat. 
Condamnat la moarte pentru poezie, el continuă să creeze după gratii cu o 
efervescenţă uimitoare şi cu conştiinţa că munca lui nu e zadarnică, ci e balsam pe 
sufletele tuturor celor care gemeau în temniţele ţării. Trebuie menţionată o trăsătură 
distinctivă pe care o considerăm esenţială a liricii de detenţie şi anume: dacă poezia, 
în genere, se pretează cel mai bine la decontextualizarea spaţio-temporală a 
momentului creator, prin aceasta ea îmbogăţindu-se cu înţelesuri noi şi ca atare 
sporindu-şi strălucirea, poezia carcerală, şi mai ales cea a închisorilor şi lagărelor 
comuniste, nu poate fi pe deplin înţeleasă decât aplicându-i-se această 
contextualizare. 
Incapabil de creaţie, comunismul a distrus fără să poată pune nimic în schimb 
şi, în urma acestei constatări a cărei concreteţe e incontestabilă, se impune ca, 
abordând comunismul ca regim politic sau ideologic, să-l privim şi din perspectivă 
teologică. „Antispiritul comunist” de care pomeneşte părintele André Scrima este în 
fond acel suflu demonic care îl străbate în toate cotloanele sale. Proteic şi insidios, 
comunismul îşi păstrează constanta demonică în toate împrejurările. Ca neam şi 
persoane care am trecut prin experienţa comunistă, ni se impune  ca datorie morală 
analiza şi înţelegerea acestei experienţe la dimensiunea de experienţă mistică ce ne-a 
pus în ecuaţie relaţia cu Dumnezeu şi ne-a demonstrat că, într-un mod criptic, dar 
constant, veşnicia irumpe în timpul istoric.  
Din punct de vedere creştin, singurul răspuns care îi poate fi dat 
comunismului este afirmarea a tot ceea ce el neagă: afirmarea libertăţii, a 

spiritualităţii, a existenţei lui Dumnezeu şi, prin această afirmare, intrarea în conflict 
direct cu comunismul. Omul creştin aplică faptelor, sistemelor şi ideilor o grilă de 
lectură creştină, ori, după o astfel de grilă, comunismul este un construct al răului, 
menit să pervertească totul. Asemeni lui Satan, el îl imită pe Dumnezeu, dar într-un 
mod caricatural, maimuţărit; spre deosebire de Dumnezeu care îl vrea pe om liber şi 
îi cere supunere din iubire liber consimţită, comunismul, ca şi demonul îl vrea pe om 
sclav supus, uşor de manipulat, cu libertatea anulată şi voinţa pervertită. Intrarea în 
conflict cu sistemul devenea, prin urmare, o consecinţă a încercării de a-ţi păstra 
umanitatea.  
În cadrul celor intraţi în temniţele comuniste, în funcţie de modul în care se 
raportau la trăirea creştină, se disting mai multe categorii, astfel:  
- cei care aveau o trăire creştină intensă şi înainte de a intra în detenţie, 
- cei care, deşi aveau o educaţie creştină, nu erau nişte trăitori autentici, 
creştinismul lor reducându-se la un anume formalism, însă, în închisoare, ei vor 
descoperi valoarea trăirii creştine şi vor intra pe via mistica la fel de intens ca şi cei 
din prima categorie; 
- mult mai reduşi numeric, sunt cei care au intrat în închisoare în totală 
necunoştinţă sau chiar în opoziţie cu creştinismul, dar, întâlnind în temniţă pe cei 
care îl practicau, sesizând seninătatea şi împăcarea cu care îşi petreceau detenţia, au 
început şi ei să practice rugăciunea şi celelalte fapte creştine posibile într-un 
asemenea spaţiu; 
- au existat, desigur, şi deţinuţi care nu au avut o autentică trăire creştină, 
dintre aceştia administraţia închisorilor îşi racola informatorii. Tot din rândul celor 
necredincioşi au fost cei care s-au sinucis sau au ieşit din închisoare socotindu-se 
învinşi şi dorindu-şi răzbunarea. Dar această categorie a victimelor a fost foarte 
redusă numeric şi foarte puţini au supravieţuit detenţiei, căci lipsa de speranţă şi 
sentimentul zădărniciei, la care se adăugau condiţiile de gulag, i-a descompus 
trupeşte şi sufleteşte.  
Deci, cei mai mulţi au intrat în detenţie având o educaţie moral creştină, unii o 
trăiau mai intens, alţii mai puţin, dar în momentul în care au devenit conştienţi că 
toate punţile cu exteriorul le sunt tăiate, ei au evadat în transcendent. Şi, în ciuda 
ostracizării extreme la care erau supuşi, şi-au câştigat libertatea şi fericirea, realizând 
ceea ce părea imposibil - izbânda în faţa comunismului. 
În urma materialului consultat, a rezultat că, în ciuda tuturor eforturilor pe 
care sistemul comunist le-a făcut, de înăbuşire a credinţei şi de descompunere 
interioară a persoanei umane, deţinuţii din închisorile comuniste au reuşit să trăiască 
o viaţă în Iisus Hristos în toată plenitudinea ei.  
Demersul nostru introspectiv şi retrospectiv printre oameni şi fapte dintr-un 
timp al întunericului, când România a fost luată în stăpânire prin minciună şi 
violenţă, de un sistem absolut demonic se vrea a fi o privire din perspectivă moral-
creştină asupra unui fenomen care, dincolo de politic, economic, social are profunde 
semnificaţii mistice şi morale. Confruntarea omenirii, a României şi a fiecăruia 
dintre noi cu fenomenul comunist nu este ceva ce se consumă exclusiv în istorie, ci 
confruntarea aceasta este o luptă între Bine şi Rău. Noi, cei de azi, suntem datori s-o 
înţelegem, să ne-o asumăm şi să conştientizăm care sunt soluţiile salvatoare; 

considerăm aceasta ca un act moral, atât faţă de propria conştiinţă cât şi faţă de 
memoria celor ce s-au jertfit în această luptă şi, mai ales, faţă de generaţiile viitoare. 
„Condamnarea comunismului este astăzi, mai mult ca oricând, o obligaţie morală 
(s.n.), intelectuală, politică, socială. Statul român, democrat şi pluralist, poate şi 
trebuie să o facă. Tot astfel, cunoaşterea acestor pagini întunecate şi triste de istorie 
românească a secolului douăzeci este indispensabilă pentru noile generaţii care au 
dreptul să ştie în ce lume au trăit părinţii lor. Viitorul României depinde de asumarea 
trecutului ei, deci de condamnarea regimului comunist ca inamic al speciei umane. A 
nu o face astăzi, aici şi acum ne va împovăra pe veci cu vina complicităţii, fie şi prin 
tăcere, cu Răul totalitar.”  
(http//www.presidency.ro/static/ordine/RAPORT_FINAL_CPADCR.pdf,  p. 448.) 
Azi, când se întrevede riscul unui cult al corporalităţii hedoniste, când societatea nu 
mai este nici socialistă, nici comunistă, ci consumistă, mărturisitorii temniţei 
comuniste ne pot fi călăuze spre esenţe. Agresiunea asupra persoanei umane nu se 
mai face prin teroare şi crimă, ci prin plăcerea senzuală, insidioasă şi la fel de (dacă 
nu şi mai) destructivă pentru spirit. 
Aşadar, comunismul, ca încercare la care a fost supus creştinismul, a 
demonstrat că omul nu se poate salva altfel decât prin credinţă. Cu alte cuvinte, fără 
rugăciune, fără milă şi dragoste faţă de celălalt, fără efortul permanent de a intra în 
legătură cu Dumnezeu, omul supus experienţei comuniste şi, îndeosebi, celei din 
închisoarea comunistă, riscă să se dezintegreze ca persoană umană. A vorbi despre 
dimnsiunea spirituală a universului carceral al României comuniste este o necesitate 
morală. Mărturisitorii, martirii şi mucenicii temniţelor comuniste trebuie să 
funţioneze pentru noi, cei de astăzi ca modele, ca repere morale, în caz contrar 
cunoşterea experienţei lor ar rămâne doar la nivel raţional şi atât. Este necesar să ne-
o asumăm efectiv înţelegând că ancorarea în Dumnezeu a fost singura soluţie viabilă 
atunci şi ea este şi astăzi o salvare autentică a unităţii noastre fiinţiale ca persoane şi 
ca neam. 
 Soluţie unică, veşnică, imbatabilă, ancorarea noastră în Dumnezeu, 
respectarea grilei morale creştine a fost şi este barca de salvare din marasmul 
comunist, dar şi din nebunia disonantă şi grăbită a lumii noastre, postmoderne, 
contemporane. 

